Qashqadaryo viloyati G‘uzor tumani Olimpiya va milliy sport turlari bo‘yicha davlat ixtisoslashtirilgan maktab-internatini tashkil etish to‘g‘risida

Sportning Olimpiya va milliy turlarini yanada rivojlantirish hamda mamlakat milliy terma jamoalarining ishonchli zaxiralarini shakllantirish maqsadida Vazirlar Mahkamasi qaror qiladi:
 1. Qashqadaryo viloyati hokimligi hamda O‘zbekiston Respublikasi Jismoniy tarbiya va sport vazirligining Qashqadaryo viloyati G‘uzor tumani Olimpiya va milliy sport turlari bo‘yicha davlat ixtisoslashtirilgan maktab-internatini (keyingi o‘rinlarda — maktab-internat) tashkil etish to‘g‘risidagi taklifiga rozilik berilsin.
 2. Belgilab qo‘yilsinki, maktab-internat:
 o‘z faoliyatini Vazirlar Mahkamasining “Sport turlari bo‘yicha ixtisoslashtirilgan davlat maktab-internatlari faoliyatini takomillashtirish to‘g‘risida” 2018-yil 2-iyundagi 410-son qarori asosida amalga oshiruvchi Olimpiya va milliy sport turlari bo‘yicha davlat ixtisoslashtirilgan maktab-internati hisoblanadi;
 faoliyati va unga o‘quvchilarni qabul qilish 2021/2022 o‘quv yilidan boshlab tashkil etiladi;
 bino va inshootlarini ta’mirlash va moddiy-texnik bazasini yaxshilash 2021-yilda Qashqadaryo viloyati mahalliy budjetining daromadlar rejasining rejadan orttirib bajarilgan qismi hamda qo‘shimcha daromadlari hisobidan amalga oshiriladi;
 2021-yilda saqlash xarajatlari Qashqadaryo viloyati mahalliy budjetining 2021-yil uchun tasdiqlangan parametrlarida nazarda tutilgan mablag‘larning iqtisod qilingan qismi hisobidan amalga oshiriladi.
 3. Quyidagilar maktab-internatning asosiy vazifalari etib belgilansin:
 Olimpiya va milliy sport turlari bo‘yicha yangi ilmiy-metodik tavsiyalar va yutuqlar asosida sport zaxiralarini, terma jamoalarga yuqori mahoratli sportchilarni tayyorlash;
 davlat ta’lim standartlari, o‘quv rejasi va dasturlari talablari asosida o‘quvchilarning ta’lim tayyorgarligini ta’minlash;
 zarur hollarda, Olimpiya sport turlari bo‘yicha xorijiy trenyerlar va mutaxassislarni taklif qilgan holda ilg‘or ilmiy-metodik tavsiyalar asosida yosh sportchilarni tayyorlash borasida o‘quv-mashq jarayonlarini yuqori darajada tashkil etish;
 o‘quvchilarning jismoniy tayyorgarligi va texnik-taktik ko‘nikmalarini takomillashtirish, professional mahoratini rivojlantirish, shuningdek, sportni rivojlantirish xalqaro talablariga muvofiq O‘zbekiston milliy terma jamoalari zaxirasini tayyorlash darajasini oshirish;
 o‘quvchi-sportchilar va trenyerlar tarkibining professional mahoratini oshirish uchun xorijiy sport maktablari va klublari bilan tajriba almashish bo‘yicha hamkorlikni kengaytirish.
 4. O‘zbekiston Respublikasi Jismoniy tarbiya va sport vazirligi:
 bir oy muddatda maktab-internatning ustavi tasdiqlanishi, shuningdek, belgilangan tartibda davlat ro‘yxatidan o‘tkazilishini ta’minlasin;
 uch oy muddatda o‘quv-mashg‘ulot jarayonini zarur darajada tashkil etish maqsadida maktab-internatni zamonaviy pedagogik texnologiyalarni egallagan malakali pedagog kadrlar hamda trenyerlar bilan ta’minlash yuzasidan zarur chora-tadbirlarni ko‘rsin;
 Qashqadaryo viloyati hokimligi bilan birgalikda maktab-internatning bino va inshootlarida qurilish-ta’mirlash hamda jihozlash ishlarini 2022-yil Investitsiya dasturi doirasida amalga oshirish bo‘yicha taklif kiritsin. 
 5. Qashqadaryo viloyati hokimligi O‘zbekiston Respublikasi Jismoniy tarbiya va sport vazirligi hamda Sog‘liqni saqlash vazirligi bilan birgalikda ikki oy muddatda Qashqadaryo viloyati, G‘uzor tumani, Yarg‘unchi MFY, Yarg‘unchi qishlog‘i manzilida joylashgan sobiq G‘uzor sanoat-transport kasb-hunar kollejining bino va inshootlarini operativ boshqaruv huquqi asosida maktab-internatga bepul berilishini ta’minlasin.
 6. Qashqadaryo viloyati hokimligi mazkur qaror talablaridan kelib chiqib, 2022-yildan boshlab maktab-internatni saqlash xarajatlari uchun zarur mablag‘larni Qashqadaryo viloyati mahalliy budjet parametrlarini shakllantirishda nazarda tutsin.
 7. Mazkur qarorning bajarilishini nazorat qilish O‘zbekiston Respublikasi Bosh vaziri o‘rinbosari — O‘zbekiston Respublikasi Turizmni rivojlantirish davlat qo‘mitasi raisi A.A. Abduxakimov hamda O‘zbekiston Respublikasi jismoniy tarbiya va sport vazirining birinchi o‘rinbosari R.S. Irmatov zimmasiga yuklansin.